玉版鮓次陸子元郎中韻
作者：樓鑰
朝代：宋

paragraphs: 鱘黄不減鯨與鱣，逆風鼓鬣噴腥涎。
漁人不顧浪如山，談笑坐致扁舟前。
一鈎香餌不得去，何用大網相縈纏。
揮刀紛紜臠肉骨，巨口噞喁誠可憐。
珍鮓萬甕不論錢，頭顱萬里頳行肩。
星郎日參玉版禪，頗厭蔬食供盤筵。
尚書親作孟宗寄，坐覺匕箸生春妍。
却笑多事張茂先，光怪異說空千年。